Metso

## Metso (Iida K. )

Metso on alun alkaen Kajaanin paikkeilla hyvin oikeus-orientoituneeseen yhteiskuntaan syntynyt, melkein 30-vuotias nainen. Hän kuitenkin lopulta pakeni pohjoiseen jouduttuaan syytetyksi noituudesta ja onnekseen törmäsi Tuhkan lapsiin, joiden joukkoon myöhemmin liittyi. Lahjojensa takia hänet sijoitettiin tietäjien laumaan.

Vaikkakin varsin rempseä ja sosiaalinen persoona, Metso ottaa roolinsa shamaanina tosissaan. Hän on ottanut kontolleen etenkin heimon puolustamisen.. Niin ulkopuolisilta kuin sisäisiltä vaaroilta. Oikeuden jakajana tunnettu Metso kokeekin olevansa ennen kaikkea Oikeuden tietäjä, valmis neuvomaan tuomioissa ja rangaistuksissa. Hän on kuitenkin melko maltillinen persoona, eikä heittele syytöksiä turhaan. Oikeus onkin Metsolle ennemminkin harmaa spektri kuin mustaa ja valkoista.

## MENNEISYYS

### LAPSUUS

Metso syntyi Itä-Suomessa, suurinpiirtein Kajaanin paikkeilla. Vaikka Kajaani oli pommien pudottua ottanut osumaa kuten lähes koko muu Suomi, oli se kannattava asuinpaikka lukuisten järviensä ja eristäytyneiden saariensa takia. Alueelle keskittyikin heti tuhon jälkeen kattava joukko ihmisiä. Niinkin värikkäässä seurassa rikollisuus kukoisti, ja lopulta alueesta tuli turvaton jopa joutomaan standardeilla.

Alueelle kuitenkin nousi myös rikollisuutta ja rappiota vahvasti vastustava vastakulttuuri. Entisen Suomen lakia kantaen tämä joukkio kävi sotaan ja teurasti alueen rikolliset, perustaen verrattain kukoistavan yhteiskuntansa Kajaanin raunioille. Paikan nimi oli Oikeuden Koto. Laki ja järjestys olivat joukkiolle kaikki kaikessa ja hajaoksille ei ollut tilaa. Ne katkottiin teloittajan ottein.

Metso, silloin nimeltään Rieti, oli perheensä ainoa lapsi ja kasvatettiin vaalimaan Oikeuden Kodon perinteitä. Pienestä saakka hänet kasvatettiin Oikeuden Jakajaksi jonka tärkein tehtävä oli valvoa lakia.. Ja tarvittaessa jakaa rangaistuksia. Koulutuksen saaneet pystyivät selviämään joutomaalla ja pitämään puolensa taistelussa, mutta ennen kaikkea valvoivat ettei Kajaani enää koskaan luistuisi rappiomaiseen tilaansa. Se oli heille luovutettu kunniatehtävä.

Rieti oli keskiverto oppilas, ei liian hyvä mutta ei huonokaan. Hän asui opiskelijatovereidensa kanssa Kajaanin laitamilla, tuli melko hyvin toimeen ja nautti elämästään. Aivan kuten muutkin ystävänsä. Kuitenkin, täytettyään 14 Rieti sai huomata poikkeavansa muista.

### NÄYT

Se kaikki alkoi kummallisilla unilla. Unilla vehreästä maasta pohjoisessa. Unilla eläimistä ja ihmisistä, rinta rinnan toistensa kanssa. Nämä näyt eivät lakanneet vaan toistuivat, ja lopulta Rieti päätti kertoa asiasta tovereilleen. Avun ja neuvojen sijasta häntä kohtasi kauhistus, pelko itseään kohtaan. Ystäviä selkeästi pelottivat Rietin näyt, eikä suotta - noituus oli Uuden Oikeuden parissa pelätty synti. Toverit vannottivat Rietin vaikenemaan näyistään. Itseasiassa, tuskin tämä oli mitään näkyjä edes nähnyt. Kuvitteli vain.

Rieti säikähti nyt itsekin näkyjään ja päätti pitää suunsa kiinni asian suhteen, aluksi myös vakuuttuen siitä että oli kuvitellut kaiken. Unet kuitenkin jatkuivat ja pian hän alkoi huomata muitakin oireita. Tuntui kuin kuollut luonto ulkona kuiskisi hänelle. Eläimet katsoivat häntä pitkään. Ja eräänä yönä nukkuessaan Rieti vajosi Aliseen.

Se oli vain tunne putoamisesta jonnekin syvään ja matalaan, valonhäiven pimeässä.. Ja pikainen herääminen linnun huutoon. Rieti heräsi matkansa jälkeen panikoivana, hikisenä ja väsyneenä.. Ja ennen kaikkea vakuuttuneena siitä että oli matkannut jonnekin maanalaiseen. Nyt hän ei enää voinut olla hiljaa vaan kertoi jälleen ystävilleen asiasta, pyytäen neuvoa. Sitä hän ei saanut.

Seuraavana aamuna roviota kasattiinkin jo. Ilmeisesti ystävät eivät olleetkaan niin luotettavia... tai sitten he olivat vain todella peloissaan (Rieti ei heitä siitä voinut syyttää, häntä itseäänkin pelotti ). Kun tyttöä tultiin vangitsemaan syntiensä takia, panikoiva Rieti teurastikin teurastajat ja pakeni paikalta, kerkeämättä sen tarkemmin tekojaan miettiä.

Oli ihme että hän edes pääsi kaupungin rajojen ulkopuolelle. Vasta keskellä Joutomaata Rieti sitten tajusi mitä oli ylipäätään tapahtunut. Hätääntyneenä ja panikoivana, vailla mitään paikkaa minne mennä, nykyhetki ja tulevaisuus pilalla, nuori tyttö pillahti rumaan itkuun.

Kuolleen joutomaan halki kiiri kuitenkin koliseva linnunhuuto, sama joka viime yönä. Rieti tällöin lakkasi itkemästä ja pyyhki kyyneleensä. Avattuaan silmänsä tämä näki hohtavan, valkoisen linnun aivan edessään. Sen valtava pyrstö levittyi tytön eteen ja suuret siivet laahasivat maata. Sen nokka oli kuin käyrä puukko. Täysin valkea metso käänsi punaiset silmänsä tyttöä kohden, tuijottaen tätä suoraan silmiin.. Kaikki oli hiljaista. Lopulta suuri lintu ikään kuin nyökkäsi ja lähti lentoon. Rieti jäi jälkeen, katsellen sen perään sen lentäessä pois.

Sillä hetkellä Rieti tiesi minne mennä. Pohjoinen.. Sinne siis.

### POHJOLA

Saavuttuaan (ihme kyllä ) vehreään Pohjolaan Rieti törmäsi lähes saman tien Tuhkan lapsiin. Täysin erilaisia kuin mihin Rieti oli tottunut, nämä luonnonläheiset, suorastaan maagiset ihmiset toivottivat tytön tervetulleeksi keskuutensa.. Vaikkakin varsin varoen. Näiden eläimelliset nimet muistuttivat nuorta naista tämän näyistä ja Rieti päättikin lopulta jäädä heimon keskuuteen, lopulta liittyen heihin. Ainahan oikeudenmukaisia ihmisiä tarvittiin. Rieti sai “kasteessaan” nimen Metso ja kerrottuaan näyistään päätyi shamaanien oppiin.

### LÄHTÖ (+EXODUS )

Kun heimo valmistautui lähtemään etelään, seurasi Metso kuuliaisesti perässä. Minne heimo kulkee, sinne hänkin. Matka sujuikin Metson kohdalla melko tyypillisesti ja vailla suurempia draamoja Joutsenien tapaamiseen asti, mutta tämän jälkeen naisen käytös muuttui..

Eräänä yönä, lähellä Etelä-Suomea, Metso katosi eikä hänestä ole kuulunut mitään sen jälkeen. On aivan kuin shamaani olisi kuollut eikä ollut koskaan olemassakaan - mitään jälkiä hän ei jättänyt jälkeensä eikä ole katoamisensa jälkeen näkynyt. Hän kuitenkin ilmestyi vailla varoitusta Mäyrän kanssa Viroon, josta jatkoi matkaa heimon kanssa kohti Puolaa.

## LUONNE

Metso on melko sosiaalinen persoona mutta nauttii myös omasta rauhastaan. Välillä hän nauttii koko heimon seurasta ja nauraa nuotion ääressä, välillä vetäytyy kuoreensa ja ottaa aikaa itselleen. Metso kuitenkin pitää aina heimoa silmällä ja valvoo sivusta että toiminta säilyy oikeudenmukaisena ja heimo yhtenäisenä. Hän on valmis osallistumaan päätöksentekoon, rituaaleihin ja antaa avoimesti neuvojaan, mutta ei koe tarvetta olla kukkulan kuningas. Hänen tarkoituksensa ei ole hallita. Oikeuden tulee olla sokea, neutraali, harmaa… tai ainakin yrittää olla.

Metso on melko rauhallinen (tai ainakin haluaa ajatella itseään sellaisena ) ja puolueeton persoona loppupeleissä. Myöskin itsevarma, vankka henkilö joka ei ota paskaa niskaansa, mutta ehkä jossain määrin hiukan ylenkatsova. Saa välillä selittämättömiä raivonpuuskia, etenkin ollessaan loukkaantunut tai hengenvaarassa.. Rauhallisuudestaan huolimatta Metso välillä kohtaakin uudet ongelmat piikit pystyssä aggressiolla, vaikka pyrkii olemaan rauhallinen ja maanläheinen.

## ROOLI HEIMOSSA

Metso on oikeuden shamaani.  Hän saapui heimoon n. 15-vuotiaana ja on sen jälkeen seurannut tietäjien lauman jalanjäljissä.

Metso on enemmän sivustaseuraaja joka tarpeen tullen neuvoo ja käskee, mutta on valmis avittamaan heimoa ja puolustamaan sitä. Totta tosiaan, vaikka Metson tärkein tehtävä on valvoa oikeutta ja sen toteutumista, osaa tämä plikka myös tapella. Teloittajan zweihänderiä heiluttava Metso kokeekin vahvaa yhteenkuuluvuutta paitsi tietäjien lauman, myös metsästäjien kanssa.

Metson tärkeimpiin tehtäviin kuuluu oikeustilanteiden valvominen ja siunaaminen.